นายกรัฐมนตรี เชิญชวนประชาชนร่วมบำเพ็ญกุศลในวันมาฆบูชาและเตรียมแจกต้นไม้ดูดซับฝุ่น PM2.5
นายกรัฐมนตรี เชิญชวนประชาชนร่วมบำเพ็ญกุศลในวันมาฆบูชาและเตรียมแจกต้นไม้ดูดซับฝุ่น PM2.5ก่อนประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม รณรงค์ประชาสัมพันธ์กิจกรรมสัปดาห์ส่งเสริมพระพุทธศาสนา เนื่องในเทศกาลมาฆบูชา พุทธศักราช 2563 ระหว่างวันที่ 6 – 8 กุมภาพันธ์ 2563 อาทิ กิจกรรมสนองพระราชพิธีทรงบำเพ็ญพระราชกุศลในวันมาฆบูชา ทำบุญตักบาตรของทูตานุทูต 12 ประเทศ ณ วัดปทุมวนาราม กิจกรรมส่งเสริมคุณธรรมจริยธรรมสำหรับเด็กและเยาวชน นิทรรศการกิจกรรมมาฆบูชาอาเซียน 16 จังหวัด นิทรรศการกิจกรรมเจริญพระพุทธมนต์และพร้อมทั้งรณรงค์เชิญชวนให้ใช้ธูปไร้ควัน เพื่อช่วยลดค่าฝุ่นละออง PM 2.5 โดยนายกรัฐมนตรี ขอให้ช่วยกันทำ ถ้าอยากให้อากาศดี ซึ่งรัฐบาลพยายามมาโดยตลอด พร้อมยืนยันหน้ากากอนามัยไม่ขาดแคลนและหากพบขายเกินราคาให้แจ้งเจ้าหน้าที่จะเข้าไปตรวจสอบนายกรัฐมนตรี ยังร่วมประชาสัมพันธ์การจัดงาน “ปลูกเพื่อป(ล)อด ล้านต้น ลด PM2.5” ภายใต้โครงการ Green City by MOAC ของกระทรวงเกษตรและสหกรณ์ เพื่อช่วยลดฝุ่นละอองขนาดเล็กกว่า 2.5 ไมครอน (PM2.5) ที่สูงเกินมาตรฐาน ในวันอาทิตย์ที่ 9 กุมภาพันธ์ 2563 เวลา 9.00 น. โดยมีนายกรัฐมนตรี เป็นประธาน ณ ศูนย์การค้าสยามพารากอน ซึ่งกิจกรรมภายในงานจะมีการแจกจ่ายต้นกล้าที่มีประสิทธิภาพสูงในการดูดซับฝุ่น PM2.5 พร้อมกับคู่มือการดูแลต้นกล้าในรูปแบบออนไลน์ขณะที่กระทรวงดิจิทัลเพื่อเศรษฐกิจและสังคม โดยสำนักงานส่งเสริมเศรษฐกิจดิจิทัล หรือดีป้า นำเสนอโซลูชั่นการให้บริการทางการแพทย์ ประกอบด้วย “ระบบใบสั่งยาอิเล็กทรอนิกส์” ที่เชื่อมโยงโรงพยาบาลและร้านขายยา “แอปพลิเคชันอูก้า” การพูดคุยผ่านระบบวิดีโอคอลล์กับจิตแพทย์และนักจิตวิทยา “QueQ Hospital” ให้บริการจองคิวสำหรับโรงพยาบาล ผ่านแอปพลิเคชัน “แอปพลิเคชันเกมที่ผสมผสานการออกกำลังกาย” โดยนายกรัฐมนตรีแนะนำให้พัฒนาระบบรองรับท่าแกว่งแขน ซึ่งจะช่วยบริหารปอดของผู้เล่น พร้อมกล่าวว่า เทคโนโลยีที่นำมาเสนอทั้งหมด สอดคล้องกับยุทธศาสตร์ชาติ ในการให้บริการทางการแพทย์ โดยใช้เทคโนโลยีมาเสริม